Nå får ålesundsbyrået oppdraget med å utforme den grafiske profilen til de 13 byene i Art Nouveau-nettverket.
- En fantastisk nyhet å få. Vi fikk hard konkurranse, men nå kan vi smykke oss med at vi er på topp i europeisk sammenheng, jubler leder i Elle Melle, Trine O. Kvalheim, som sammen med Yvonne Aarset og Therese B. Tomren har hatt hovedansvaret for det norske bidraget.
Det var Jugendstilsenteret i Ålesund som valgte Elle Melle til å representere Ålesund i Art Nouveau-nettverkets konkurranse om beste webdesign, der 13 byer deltok.
- Utfordringen var å lage et visuelt uttrykk som skal knytte de 13 jugendstil-byene sammen, med alle sine likheter og ulikheter. Designet, som skal brukes av alle byenes jugendstilsentre mot turister, skoleverk og bibliotek, skal også ha en økologisk profil, forteller Kvalheim. Elle Melle satset på et moderne design, som samtidig fanger opp jugendstilen.
- Vi laget en collage med detaljer fra alle byene i nettverket, der bildene veves inn i hverandre. Vi la vekt på lys og farger, som er viktig i jugendstilarkitekturen, og la spesielt vekt på naturmotivene, for å understreke det økologiske.
Collagen ble til en brosjyre, som også kan brettes ut til plakat.
I samme design har de laget en hjemmeside for nettverket, og et nyhetsbrev på nett der de ulike byene kan legge inn sine meldinger.
Og da det først var gjort, fikk jentene blod på tann.
- Vi får alltid idéer til å lage mer enn vi blir bedt om, og lager noen ekstra forslag til presentasjonsmåter. Det er sjarmtriksene våre, det. Og dem brukte vi i konkurransen også, forteller Yvonne Aarset.
Med på det norske forslaget kom et dobbelt postkort som kan gjøres om til en sylinder, med bilder av jugendstildetaljer inni. Som en titteboks. En vannflaske og et sylinderformet utstillingsrom laget etter samme prinsipp, ble også sendt med.
- Hovedideen er å pirre nysgjerrigheten, på samme måte som vi vil at folk skal være nysgjerrige på jugendstilen. Knaggen vi hang konseptet på overfor det europeiske nettverket var «Explore the secrets of Art Nouvau» , forteller Tomren.
Etter reglene fikk ikke byråene selv presentere forslagene sine.
Det ble gjort via jugendstilsentrene. Dermed ble det Nils Anker og Ingvil Grimstad som dro til helgas finale i Spania.
- Her ble det close race. Det viste seg at Frankrike og Norge hadde fått akkurat like mange stemmer, slik at nettverksbyene måtte stemme en gang til. Da vant Norge med klar margin, forteller Anker.
Sjarmtriksene til Elle Melle gjorde inntrykk, forteller Grimstad, som sto for presentasjonen av det norske bidraget.
Nå venter fem år med produksjon for det europeiske art nouveau-nettverket.
- Økonomisk er ikke dette oppdraget det store, vi ser jo at det er stor forskjell på det norske lønnsnivået og EU-landenes. Anerkjennelsen er det viktigste, understreker Kvalheim.